Source: http://europa.eu/rapid/press-release_CJE-12-87_hu.htm?locale=en
Timestamp: 2014-12-26 03:56:47
Document Index: 17259792

Matched Legal Cases: ['Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ']

European Commission - PRESS RELEASES - Press release - Az a munkavállaló, akinek munkaképtelensége fizetett éves szabadságának ideje alatt következik be, jogosult betegségének időtartamával egyező tartamú szabadságot utólag kivenni
87/12. sz. SAJTÓKÖZLEMÉNY
Luxembourg, 2012. június 21.
A C-78/11. sz. ügyben hozott ítélet
Asociación Nacional de Grandes Empresas de Distribución (ANGED) kontra Federación de Asociaciones Sindicales (FASGA) és társai
Az a munkavállaló, akinek munkaképtelensége fizetett éves szabadságának ideje alatt következik be, jogosult betegségének időtartamával egyező tartamú szabadságot utólag kivenni
E jog biztosítása független attól a pillanattól, amikor a munkaképtelenség bekövetkezett
A munkaidő‑szervezés egyes szempontjairól szóló irányelv1 elismeri a minden munkavállalót megillető éves szabadsághoz való jogot.
A spanyol jog azt is előírja, hogy amennyiben a szabadság időszaka várandósság, szülés vagy szoptatás miatti átmeneti munkaképtelenség időszakával esik egybe, a munkavállaló a munkaképtelenség időtartamával egyező tartamú szabadságát utólag is igénybe veheti.2 A jelen esetben a nagyáruházak 2009–2010‑es időszakra vonatkozó kollektív szerződése hasonló rendelkezést tartalmaz. Márpedig a spanyol jogi szabályozás nem rendelkezik azokról az esetekről, amikor a szabadság időszaka egybeesik a betegszabadság miatti munkaképtelenség időszakával.
Az ügyben eljáró Tribunal Supremo (legfelsőbb bíróság) azt a kérdést terjeszti a Bíróság elé, hogy az irányelvvel ellentétes‑e az olyan spanyol szabályozás, amely nem biztosítja a jogot a munkavállalónak arra, hogy a fizetett éves szabadság alatt bekövetkező munkaképtelensége esetén a munkaképtelenség időszakával egybeeső említett éves szabadságban utólag részesüljön. A mai napon hozott ítéletében a Bíróság e kérdésre igenlő választ ad.
A Bíróság e tekintetben emlékeztet arra, hogy az állandó ítélkezési gyakorlat szerint3 a fizetett éves szabadsághoz való jog az uniós szociális jog különleges fontossággal bíró elve. Az uniós szociális jog elveként a szabadsághoz való jog az Európai Unió alapjogi chartájában kifejezetten meghatározásra került. E fizetett éves szabadsághoz való jogot nem lehet megszorítóan értelmezni.
Figyelemmel a fizetett éves szabadság céljára, a Bíróság már megállapította, hogy a fizetett szabadság kezdetét megelőzően munkaképtelen munkavállaló jogosult azt egy, a betegszabadság idejével egybeesőtől eltérő időszakban kivenni.4
A mai napon hozott ítéletében a Bíróság megállapítja, hogy nincs jelentősége a munkaképtelenség bekövetkezése pillanatának. Következésképpen a munkavállaló – e munkaképtelenség bekövetkezése pillanatától függetlenül – egy későbbi időpontban is jogosult a betegszabadság időszakával egybeeső fizetett éves szabadságot igénybe venni. Bizonytalan, valamint a fizetett éves szabadsághoz való jog céljával ellentétes lenne ugyanis az, ha a fizetett szabadsághoz való jogot csak abban az esetben biztosítanák a munkavállalónak, ha már a fizetett éves szabadság időszakának kezdetekor munkaképtelen lenne.
Ebben az összefüggésben a Bíróság emlékeztet arra, hogy az éves szabadságnak ezen új időszaka (amely megfelel a szabadság eredetileg meghatározott időszaka és a betegszabadság időszaka közötti átfedés időtartamának), amelynek igénybevételére a munkavállaló a munkaképtelensége megszűnését követően jogosult, adott esetben az éves szabadság szóban forgó referencia‑időszakán kívüli időszakra is meghatározható.
A munkaidő‑szervezés egyes szempontjairól szóló, 2003. november 4‑i 2003/88/EK európai parlamenti és tanácsi irányelv (HL L 299., 9. o.; magyar nyelvű különkiadás 5. fejezet, 4. kötet, 381. o.). Az éves szabadsághoz való jogot ezen irányelv 7. cikkének (1) bekezdése rögzíti.
Ugyanezen lehetőség áll fenn abban az esetben is, amennyiben a munkavállaló számára meghatározott szabadság időszaka a munkaszerződésnek szülés, az anya szülés után bekövetkező halála, koraszülés, az újszülött kórházi ápolása, örökbefogadás vagy befogadás esetén történő felfüggesztésének időszakával esik egybe.
A C‑214/10. sz. KHS‑ügyben 2011. november 22‑én hozott ítélet, lásd még a 123/11. sz. sajtóközleményt.
A C‑277/08. sz. Vicente Pereda‑ügyben 2009. szeptember 10‑én hozott ítélet.